Helgina 21. - 22. október næstkomandi verður Haustfagnaður Félags sauðfjárbænda í Dalasýslu haldinn . Er þetta í sjöunda skiptið sem er blásið til þessarar hátíðar sem verður stærri og umfangsmeiri með hverju árinu . Að venju hefst hátíðin á föstudeginum með opnum fjárhúsum og hrútasýningu í norðurhólfi og eru það hjónin , Guðrún og Hermann á Klifmýri á Skarðsströnd sem bjóða heim að þessu sinni . Að hrútasýningu lokinni er haldið í Dalabúð í Búðardal þar sem veisluborðið svignar undan sviðum í hinum ýmsu myndum og meðlæti við hæfi . Þegar allir verða orðnir saddir og sælir taka við hagyrðingar . Við hagyrðingaborðið munu sitja Helgi Björnsson á Snartarstöðum , Jóhannes Sigfússon á Gunnarsstöðum , Pétur Pétursson ( betur þekktur sem Stera Pétur ) , Guðrún Jónína Magnúsdóttir Smábæ í Borgarfirði og Helga Guðný Kristjánsdóttir Botni í Súgandafirði . Þessi fimm fræknu munu fræða gesti um landsins gagn og nauðsynjar í bundnu máli af sinni alkunnu snilld . Sá sem stýrir kvöldinu er Bjarni Harðarson . Endar kvöldið með sjálfum sveiflukónginum Geirmundi og hans strákum . Laugardagurinn mun hefjast með opnum fjárhúsum og hrútasýningu í suðurhólfi hjá þeim hjónum , Áslaugu og Jónasi að Hömrum í Haukadal . Að lokinni hrútasýningu verður haldið í Reiðhöllina í Búðardal og verður þar margt að sjá . Þar fer meðal annars fram meistaramót Íslands í rúningi . Skráning í prjónasamkeppni Hausthátíðar verður í Reiðhöllinni . Í ár á að prjóna fylgihluti úr íslenskri ull . Nú verður sú nýbreytni að keppt verður í flokki fullorðinna og flokki barna 16 ára og yngri . Skátarnir verða með skemmtilega leiki fyrir börnin . Kvenfélagskonur Þorgerðar Egilsdóttur verða með kaffi og fleira . Um kvöldið verður grillveisla að hætti FSD í Dalabúð með hinum ýmsu uppákomum ; verðlaunaafhending fyrir efstu hrútana í hverjum flokki , besta hrútinn í sýslunni og afurðahæstu ær sýslunnar . Endar svo fagnaðurinn með stórdansleik þar sem strákarnir Í svörtum fötum hafa lofað að halda uppi stuðinu fram eftir nóttu .